《用前韵答黄一翁二首 其一》
宋代·王炎

缊袍敌狐裘，晚饭可当肉。讳穷竟未免，岂不爱储蓄。

嗜利颡有泚，恐愧王承福。财固祸之媒，越乡忌怀玉。

君看座右器，已满即倾覆。圣贤用功处，清心而寡欲。

于世淡无求，乃能实其腹。谁令入青衫，失策混流俗。

黄子振鹭姿，笔力扛百斛。笑人龟手药，欲售先聚族。

知予颇清苦，应物未圆熟。游宦不能巧，俯首立矮屋。

锻鍊知精金，祁寒见松竹。自立不坚定，庸行徒圣读。

谁谓漆园高，俯首欲丐粟。穷作扣角歌，老厌淄川牧。

古道寖斲丧，时人方逐逐。有田南山南，可办一盂粥。

请赓归去来，世路早收足。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。